钦定古今图书集成/明伦汇编/家范典/第002卷 > 李昌龄乐善录 > 《室家》
## 钦定古今图书集成/明伦汇编/家范典/第002卷 > 李昌龄乐善录 > 《室家》

“治室家，御妾妇之道，当以至正，与夫仁术。大抵妇人
女子之性情，多淫邪而少正，易喜怒而多乖。率御之
以严，则事有不测，其情不和，其内有怨，盖未有久而
不为害者。率御之以和，则动多违礼，其事多专，其心
无惮，盖未有久而不为乱者。二者皆非君子所以处
家人之道，其失均也。”故予谓君子之治室家、御妾妇，
“当以和而使严；行其中，当以正而使宽。在其中则无
太严太宽之弊。”“然后率之以仁，教之以义，和之以礼，
抚之以恩。勿听其言，勿受其制，勿从其役，任以可责
之事，使以不怨之劳；有能不可太宠，有过不可穷治，
举动不为彼所识，措画不为彼所料。如是则彼之平
昔所可逞者，皆在吾范围中矣。”虽欲事不测而情不
和，动违礼而事自专，内有所怨，心无所惮，不可得也。
夫是数者既不可得而为，则君子之治家室御妾妇
之道，如斯而已矣。